Wara li saret analiżi dettaljata ta' fejn tista' ssir il-pixxina f'Marsaskala, nhar is-Sibt tħabbret iż-żona li se tara ħolma ssir realtà. Iż-żona tinsab eżattament mal-promenade f'parti magħrufa bħala Siberia. Hemm bosta raġunijiet għalfejn intgħażlet din iż-żona fosthom għaliex hija kennija u hemm ilqugħ f'każ ta' baħar qawwi, kif ukoll għaliex din il-parti tal-promenade hija l-aktar għolja. Dan ifisser li l-kumpless jista' jsir kompletament moħbi taħt l-art. Kumpless li minbarra l-pixxina b'kobor ta' 33 metru b'25 metru se jinkludi wkoll changing rooms u anke ristorant. Hemm il-ħsieb li jkun hemm sistema li permezz tagħha l-pixxina tagħmel użu wkoll minn ilma tax-xita. Dan kollu qiegħed imniżżel fl-applikazzjoni li tressqet għand l-Awtorità tal-Ippjanar u li għad trid tkun approvata. Sadanittant Transport Malta għaddejja bil-preparamenti tagħha għal dan il-proġett u dan sabiex l-irmiġġi tad-dgħajjes li se jkunu affettwati mill-proġett se jkun organizzati u rrilokati f'postijiet oħra fil-bajja. Issa li hemm iż-żona identifikata, għall-klabb tal-isports akwatiku f'Marsaskala jfisser li l-klabb mhux ser jibqa' limitat fl-aspirazzjonijiet tiegħu u jara li jilħaq il-livell mixtieq.